शेरलॉक (टीवी शृंखला)

शेरलॉक () ब्रिटिश टेलीविजन धारावाहिक है। यह धारावाहिक सर आर्थर कॉनन डॉयल की शेरलॉक होम्स जासूसी कहानियों पर आधारित है। इस धारावाहिक के निर्माता मार्क गैटिस और स्टीवन मोफ़ैट हैं। धारावाहिक में बेनेडिक्ट कंबरबैच ने शेरलॉक होम्स और मार्टिन फ़्रीमैन ने डॉक्टर जॉन वॉटसन की भूमिका का अभिनय किया है। कुल तेरह एपिसोड की वाले इस धारावाहिक को सन् 2010 से सन् 2017 के बीच तीन-तीन एपिसोड के चार भागों में प्रसारित किया गया था। एक विशेष एपिसोड 1 जनवरी 2016 को प्रसारित हुआ था।

शेरलॉक का निर्माण ब्रिटिश नेटवर्क बीबीसी ने हार्ट्सवुड फ़िल्म्स के साथ मिलकर किया। अमेरिका में इस धारावहिक को अमेरिकी स्टेशन पीबीएस द्वारा प्रसारित किया जाता है। धारावाहिक को मुख्य रूप से कार्डिफ़, वेल्स में फ़िल्माया गया है। लंदन के नॉर्थ गॉवर स्ट्रीट का उपयोग होम्स और वॉटसन के निवास स्थान 221B बेकर स्ट्रीट के बाहरी दृश्यों के लिए किया गया है।

आधार
इस धारावाहिक में जासूस शेरलॉक होम्स (बेनेडिक्ट कंबरबैच) को लंदन में विभिन्न रहस्यों को सुलझाते हुए दिखाया गया है। होम्स को उसके फ्लैटमेट और दोस्त, डॉ॰जॉन वॉटसन (मार्टिन फ़्रीमैन) की सहायता मिलती है। डॉ॰ वॉटसन इससे पहले रॉयल आर्मी मेडिकल कोर के साथ अफगानिस्तान जाने वाली सेना में शामिल थे। मेट्रोपॉलिटन पुलिस सेवा के जासूस इंस्पेक्टर ग्रेग लेस्ट्रेड (रूपर्ट ग्रेव्स) और अन्य लोग शुरुआत में होम्स पर संदेह करते हैं। समय के साथ होम्स अपनी असाधारण बुद्धि और घटनावलोकन की क्षमता से लोगों को अपने बारे में आश्वस्त करा लेते हैं।

कलाकार

 बेनेडिक्ट कंबरबैच – शेरलॉक होम्स
 मार्टिन फ़्रीमैन –डॉ॰ जॉन वॉटसन
 रूपर्ट ग्रेव्स – इंस्पेक्टर ग्रेग लेस्ट्रेड
 एंड्रयू स्कॉट – प्रोफ़ेसर जिम मोरियार्टी

सन्दर्भ

बाहरी कड़ियाँ

 बीबीसी प्रोग्राम्स पर शेरलॉक


श्रेणी:वेब माला